CELEX: 32022R0671
Language: sk
Date: 2022-02-04 00:00:00
Title: Delegované nariadenie Komisie (EÚ) 2022/671 zo 4. februára 2022, ktorým sa dopĺňa nariadenie Európskeho parlamentu a Rady (EÚ) 2017/625, pokiaľ ide o špecifické pravidlá pre úradné kontroly zvierat, produktov živočíšneho pôvodu a zárodočných produktov vykonávaných príslušnými orgánmi, následné opatrenia, ktoré má prijať príslušný orgán v prípade nedodržania pravidiel týkajúcich sa identifikácie a registrácie hovädzieho dobytka, oviec a kôz alebo nedodržania pravidiel počas tranzitu určitého hovädzieho dobytka cez Úniu, a ktorým sa zrušuje nariadenie Komisie (ES) č. 494/98 (Text s významom pre EHP)

25.4.2022   
               
               
                  SK
               
               
                  Úradný vestník Európskej únie
               
               
                  L 122/17
               
            
         DELEGOVANÉ NARIADENIE KOMISIE (EÚ) 2022/671
         zo 4. februára 2022,
         ktorým sa dopĺňa nariadenie Európskeho parlamentu a Rady (EÚ) 2017/625, pokiaľ ide o špecifické pravidlá pre úradné kontroly zvierat, produktov živočíšneho pôvodu a zárodočných produktov vykonávaných príslušnými orgánmi, následné opatrenia, ktoré má prijať príslušný orgán v prípade nedodržania pravidiel týkajúcich sa identifikácie a registrácie hovädzieho dobytka, oviec a kôz alebo nedodržania pravidiel počas tranzitu určitého hovädzieho dobytka cez Úniu, a ktorým sa zrušuje nariadenie Komisie (ES) č. 494/98
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (1), a najmä na jeho článok 20 ods. 2 písm. a) a c),
         keďže:
         
                     (1)
                  
                  
                     V nariadení (EÚ) 2017/625 sa stanovujú všeobecné pravidlá pre úradné kontroly vykonávané príslušnými orgánmi na účely overenia dodržiavania pravidiel vo viacerých oblastiach vrátane požiadaviek na zdravie zvierat. V uvedenom nariadení sa stanovujú aj metódy a techniky úradných kontrol, ktoré zahŕňajú inšpekcie priestorov, zvierat a tovaru pod kontrolou prevádzkovateľov. Okrem toho sa v nariadení (EÚ) 2017/625 stanovujú možné opatrenia, ktoré majú príslušné orgány prijať v prípade preukázaného nedodržania pravidiel, okrem iného požiadaviek na zdravie zvierat uvedených v článku 1 ods. 2 písm. d) uvedeného nariadenia.
                  
               
                     (2)
                  
                  
                     Nariadením Európskeho parlamentu a Rady (EÚ) 2016/429 (2) sa od 21. apríla 2021 zrušilo a nahradilo 39 aktov v oblasti zdravia zvierat. Niektoré požiadavky v aktoch zrušených nariadením (EÚ) 2016/429 alebo podľa neho sa však týkajú určitých špecifík súvisiacich so zdravím zvierat, ktoré sa týkajú úradných kontrol a následných opatrení, ktoré sa majú prijať v prípade preukázaného nedodržania pravidiel podľa nariadenia (EÚ) 2017/625, ako sa stanovuje v jeho článku 138. Preto by sa v tomto nariadení mali stanoviť takéto špecifické pravidlá pre úradné kontroly a následné opatrenia, ktoré má príslušný orgán prijať v prípade preukázaného nedodržania pravidiel.
                  
               
                     (3)
                  
                  
                     Špecifiká úradných kontrol a následných opatrení v prípade preukázaného nedodržania pravidiel týkajúcich sa zdravia zvierat navzájom súvisia. Uplatňujú sa na nasledujúce fázy danej situácii a veľmi často na rovnaké typy prevádzkovateľov a zariadení. Ak sú potrebné špecifické následné opatrenia, mali by sa stanoviť spolu s požiadavkami na špecifiká úradných kontrol týkajúcich sa zdravia zvierat. Tým sa stanovuje komplexný súbor opatrení, ktorý umožňuje jednoduchšie vykonávanie a prispieva k celkovému zjednodušeniu právneho rámca v tejto oblasti.
                  
               
                     (4)
                  
                  
                     Vykonávanie úradných kontrol a následných opatrení v zariadeniach schválených v súlade s delegovanými nariadeniami Komisie (EÚ) 2019/2035 (3),(EÚ) 2020/686 (4), (EÚ) 2020/688 (5) alebo (EÚ) 2020/990 (6) si vyžaduje osobitné kvalifikácie a spôsobilosti vo veterinárnej oblasti. Úradné kontroly v uvedených schválených zariadeniach zahŕňajú posudzovanie a overovanie širokej škály špecifických údajov a informácií týkajúcich sa zvierat, ktoré sa v nich držia. Pri niektorých z týchto údajov a informácií ide o výsledky pozorovaní zvierat, zatiaľ čo iné zhromažďujú a zaznamenávajú prevádzkovatelia, odborníci na zdravie zvierat, veterinárni lekári alebo odborníci na zdravie vodných živočíchov. Takéto údaje a informácie sa môžu okrem iného týkať fyziologického alebo patologického stavu zvierat, epidemiologických faktorov, výsledkov fyzických a klinických vyšetrení alebo vyšetrení post mortem a laboratórnych testov, ako aj údajov a informácií zhromaždených v súvislosti s opatreniami biologickej bezpečnosti v zariadeniach a primeraného používania vybavenia a zariadení a ich údržby.
                  
               
                     (5)
                  
                  
                     V zariadeniach pre zárodočné produkty si zložitosť a technická povaha tohto konkrétneho sektora okrem toho vyžaduje špecializované znalosti príslušného orgánu zodpovedného za úradné kontroly, aby dokázal zabezpečiť efektívne a účinné vykonávanie svojich povinností.
                  
               
                     (6)
                  
                  
                     Je preto vhodné, aby úradní veterinárni lekári vykonávali úradné kontroly v schválených zariadeniach, ktoré držia zvieratá alebo manipulujú so zárodočnými produktmi v súlade s nariadením (EÚ) 2016/429. V tomto nariadení by sa mali stanoviť pravidlá vykonávania úradných kontrol v uvedených zariadeniach.
                  
               
                     (7)
                  
                  
                     Okrem toho v niektorých členských štátoch existuje z historických dôvodov alebo z dôvodu nedostatku veterinárnych lekárov, ktorí sa zaoberajú chorobami vodných živočíchov, špecializované povolanie – tzv. odborníci na zdravie vodných živočíchov. Uvedení odborníci obyčajne nie sú veterinárni lekári, pôsobia však v oblasti medicíny vodných živočíchov. Týmto nariadením by sa preto malo rešpektovať rozhodnutie tých členských štátov, ktoré uznávajú uvedené povolanie. V uvedených prípadoch by mali mať úradní odborníci na zdravie vodných živočíchov možnosť vykonávať činnosti pridelené úradným veterinárnym lekárom pri vykonávaní úradných kontrol v schválených zariadeniach pre akvakultúru. V súlade s článkom 12 ods. 2 nariadenia (EÚ) 2016/429 môžu títo odborníci na zdravie vodných živočíchov vykonávať činnosti pridelené veterinárnym lekárom v oblasti zdravia zvierat za predpokladu, že sú na to oprávnení príslušným členským štátom podľa vnútroštátneho práva. Táto zásada by mala platiť aj v tomto nariadení.
                  
               
                     (8)
                  
                  
                     Spomedzi zariadení schválených podľa nariadenia (EÚ) 2016/429 majú zariadenia so špeciálnym režimom špecifický charakter, pretože často trvalo držia širokú škálu živočíšnych druhov a vymieňajú si ich s inými zariadeniami so špeciálnym režimom. Požiadavky na schvaľovanie a bezpečnú prevádzku zariadení so špeciálnym režimom, pokiaľ ide o karanténu, izoláciu a iné opatrenia biologickej bezpečnosti, dohľad nad chorobami a kontrolné opatrenia, za ktoré sú zodpovední veterinárni lekári daného zariadenia, zohrávajú dôležitú úlohu pri zabezpečovaní toho, aby výmeny zvierat nepredstavovali riziko šírenia chorôb zo zoznamu alebo objavujúcich sa chorôb zvierat medzi členskými štátmi alebo v rámci nich. Preto je vhodné špecifikovať úradné kontroly, ktoré by sa mali vykonávať v zariadeniach so špeciálnym režimom.
                  
               
                     (9)
                  
                  
                     Pokiaľ ide o úradné kontroly na overenie dodržiavania pravidiel týkajúcich sa identifikácie a registrácie hovädzieho dobytka, oviec a kôz, mali by sa stanoviť špecifické kritériá na pomoc príslušným orgánom pri analýze rizika na účely výberu zvierat a zariadení, ktoré sa majú podrobiť inšpekcii. Ak sa uvedené úradné kontroly vykonávajú na reprezentatívnej vzorke zvierat a danými úradnými kontrolami sa zistí nedodržanie požiadaviek týkajúcich sa identifikácie a registrácie, príslušné orgány by mali ako následné opatrenie vykonať inšpekciu všetkých zvierat v danom zariadení.
                  
               
                     (10)
                  
                  
                     V pravidlách Únie sa povoľuje tranzit hovädzieho dobytka určeného na plemenitbu a produkciu cez Úniu, ktorý inak nespĺňa požiadavky na zdravie zvierat na účely vstupu do Únie, a to na základe špecifických výnimiek a podmienok stanovených v delegovaných nariadeniach Komisie (EÚ) 2019/2124 (7) a (EÚ) 2020/692 (8). Takýto tranzit by nemal ohroziť zdravie zvierat a verejné zdravie v Únii. V prípade nedodržania pravidiel, nezrovnalosti alebo núdzovej situácie počas tranzitu by preto príslušný orgán mal nariadiť zabitie alebo usmrtenie týchto zvierat, keďže ide o najvhodnejšie opatrenie na ochranu zdravia zvierat, verejného zdravia a dobrých životných podmienok zvierat. V uvedených prípadoch by mal príslušný orgán nariadiť aj bezpečné zneškodnenie výsledných vedľajších živočíšnych produktov v súlade s nariadením Európskeho parlamentu a Rady (ES) č. 1069/2009 (9).
                  
               
                     (11)
                  
                  
                     V nariadení Komisie (ES) č. 494/98 (10) sa stanovujú administratívne sankcie, ktoré sa majú uplatňovať, ak sa zistí nedodržanie podmienok alebo požiadaviek týkajúcich sa identifikácie a registrácie hovädzieho dobytka. Delegovaným nariadením (EÚ) 2019/2035 sa uvedené nariadenie výslovne nezrušilo. Okrem toho sa administratívne sankcie stanovené v nariadení (ES) č. 494/98 stali v kontexte opatrení stanovených v článku 138 ods. 2 nariadenia (EÚ) 2017/625 nadbytočnými. S cieľom zabezpečiť právnu istotu a konzistentnosť by sa týmto nariadením malo zrušiť nariadenie (ES) č. 494/98.
                  
               
                     (12)
                  
                  
                     Pravidlá stanovené v tomto nariadení by sa mali vzťahovať na Spojené kráľovstvo, pokiaľ ide o Severné Írsko, v súlade s článkom 5 ods. 4 Protokolu o Írsku/Severnom Írsku k Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu v spojení s prílohou 2 k uvedenému protokolu,
                  
               PRIJALA TOTO NARIADENIE:
         
            Článok 1
            Predmet úpravy a rozsah pôsobnosti
            
               1.   Týmto nariadením sa dopĺňa nariadenie (EÚ) 2017/625, pokiaľ ide o určité špecifické pravidlá pre úradné kontroly vykonávané príslušnými orgánmi členských štátov (11) v súvislosti so zvieratami, produktmi živočíšneho pôvodu a zárodočnými produktmi na overenie dodržiavania požiadaviek na zdravie zvierat uvedených v článku 1 ods. 2 písm. d) uvedeného nariadenia, a v prípade potreby, pokiaľ ide o určité opatrenia prijaté príslušnými orgánmi na základe úradných kontrol:
               
                           a)
                        
                        
                           v určitých zariadeniach, v ktorých sa držia zvieratá;
                        
                     
                           b)
                        
                        
                           v určitých zariadeniach, ktoré zbierajú, produkujú, spracúvajú alebo skladujú zárodočné produkty.
                        
                     
            
               2.   Týmto nariadením sa dopĺňa nariadenie (EÚ) 2017/625, pokiaľ ide o špecifické opatrenia prijaté príslušnými orgánmi členských štátov na základe úradných kontrol v súvislosti s určitým hovädzím dobytkom v tranzite.
            
         
         
            Článok 2
            Vymedzenie pojmov
            Na účely tohto nariadenia sa uplatňuje toto vymedzenie pojmov stanovené v nariadení (EÚ) 2016/429, delegovanom nariadení (EÚ) 2019/2035, delegovanom nariadení (EÚ) 2020/686, delegovanom nariadení (EÚ) 2020/688, delegovanom nariadení (EÚ) 2020/692 a delegovanom nariadení (EÚ) 2020/990:
            
                        a)
                     
                     
                        „zariadenie“ v zmysle vymedzenia v článku 4 bode 27 nariadenia (EÚ) 2016/429;
                     
                  
                        b)
                     
                     
                        „liaheň“ v zmysle vymedzenia v článku 4 bode 47 nariadenia (EÚ) 2016/429;
                     
                  
                        c)
                     
                     
                        „zhromažďovanie“ v zmysle vymedzenia v článku 4 bode 49 nariadenia (EÚ) 2016/429;
                     
                  
                        d)
                     
                     
                        „zhromažďovacie stredisko pre psy, mačky a fretky“ v zmysle vymedzenia v článku 2 bode 7 delegovaného nariadenia (EÚ) 2019/2035;
                     
                  
                        e)
                     
                     
                        „zvierací útulok“ v zmysle vymedzenia v článku 2 bode 8 delegovaného nariadenia (EÚ) 2019/2035;
                     
                  
                        f)
                     
                     
                        „kontrolné miesto“ v zmysle vymedzenia v článku 2 bode 9 delegovaného nariadenia (EÚ) 2019/2035;
                     
                  
                        g)
                     
                     
                        „zariadenie na produkciu izolované od okolitého prostredia“ v zmysle vymedzenia v článku 2 bode 10 delegovaného nariadenia (EÚ) 2019/2035;
                     
                  
                        h)
                     
                     
                        „schválené karanténne zariadenie“ v zmysle vymedzenia v článku 3 bode 9 delegovaného nariadenia (EÚ) 2020/688;
                     
                  
                        i)
                     
                     
                        „zariadenie so špeciálnym režimom“ v zmysle vymedzenia v článku 4 bode 48 nariadenia (EÚ) 2016/429;
                     
                  
                        j)
                     
                     
                        „schválené zariadenie pre zárodočné produkty“ v zmysle vymedzenia v článku 2 bode 2 nariadenia (EÚ) 2020/686;
                     
                  
                        k)
                     
                     
                        „schválené zariadenie pre akvakultúru“ v zmysle vymedzenia v článku 2 bode 10 delegovaného nariadenia (EÚ) 2020/990;
                     
                  
                        l)
                     
                     
                        „schválená skupina zariadení pre akvakultúru“ v zmysle vymedzenia v článku 2 bode 11 delegovaného nariadenia (EÚ) 2020/990;
                     
                  
                        m)
                     
                     
                        „veterinárny lekár zariadenia“ v zmysle vymedzenia v článku 2 bode 14 delegovaného nariadenia (EÚ) 2019/2035;
                     
                  
                        n)
                     
                     
                        „hovädzí dobytok“ v zmysle vymedzenia v článku 2 bode 5 delegovaného nariadenia (EÚ) 2020/692.
                     
                  
         
            Článok 3
            Úradné kontroly v určitých schválených zariadeniach
            
               1.   Úradní veterinárni lekári alebo v prípade schválených zariadení pre akvakultúru a schválených skupín zariadení pre akvakultúru úradní veterinárni lekári alebo odborníci na zdravie vodných živočíchov vykonávajú úradné kontroly na overenie dodržiavania pravidiel týkajúcich sa zdravia zvierat, ktoré sú uvedené v článku 1 ods. 2 písm. d) nariadenia (EÚ) 2017/625 a stanovené v nariadení (EÚ) 2016/429 a podľa neho, v týchto typoch zariadení, ktoré získali schválenie od príslušného orgánu:
               
                           a)
                        
                        
                           liahne a zariadenia, v ktorých sa drží hydina;
                        
                     
                           b)
                        
                        
                           zariadenia na zhromažďovanie kopytníkov a hydiny;
                        
                     
                           c)
                        
                        
                           strediská zhromažďovania psov, mačiek a fretiek;
                        
                     
                           d)
                        
                        
                           zvieracie útulky pre psy, mačky a fretky;
                        
                     
                           e)
                        
                        
                           kontrolné miesta;
                        
                     
                           f)
                        
                        
                           zariadenia na produkciu izolované od okolitého prostredia pre čmele;
                        
                     
                           g)
                        
                        
                           schválené karanténne zariadenia;
                        
                     
                           h)
                        
                        
                           zariadenia so špeciálnym režimom;
                        
                     
                           i)
                        
                        
                           schválené zariadenia pre zárodočné produkty;
                        
                     
                           j)
                        
                        
                           schválené zariadenia pre akvakultúru;
                        
                     
                           k)
                        
                        
                           schválené skupiny zariadení pre akvakultúru.
                        
                     Úradnými kontrolami uvedenými v prvom pododseku sa najmä overuje, či prevádzkovatelia zodpovední za schválené zariadenia naďalej spĺňajú požiadavky na schválenie daných zariadení.
            
            
               2.   Úradné kontroly uvedené v odseku 1 tohto článku zahŕňajú inšpekcie uvedené v článku 14 písm. b) nariadenia (EÚ) 2017/625, ktoré sa vykonávajú aspoň v minimálnych frekvenciách, ak sú takéto frekvencie stanovené vo vykonávacom nariadení Komisie (EÚ) 2022/160 (12).
            
            
               3.   Inšpekcie uvedené v odseku 2 sa môžu kombinovať s:
               
                           a)
                        
                        
                           úradnými kontrolami uvedenými v článku 9 ods. 3 nariadenia (EÚ) 2017/625;
                        
                     
                           b)
                        
                        
                           inými úradnými kontrolami na overenie dodržiavania požiadaviek uvedených v článku 1 ods. 2 nariadenia (EÚ) 2017/625 alebo
                        
                     
                           c)
                        
                        
                           inými úradnými kontrolami, inšpekciami alebo návštevami stanovenými v pravidlách Únie.
                        
                     
         
         
            Článok 4
            Špecifické pravidlá pre úradné kontroly suchozemských zvierat v zariadeniach so špeciálnym režimom
            Úradný veterinárny lekár pri vykonávaní úradných kontrol suchozemských zvierat v zariadeniach so špeciálnym režimom najmä:
            
                        a)
                     
                     
                        prostredníctvom preskúmania záznamov o premiestňovaní overí, či zvieratá vstupujúce do daného zariadenia so špeciálnym režimom pochádzajú výlučne z iného zariadenia so špeciálnym režimom alebo sú v karanténe v súlade s časťou 9 bodom 1 prílohy I k delegovanému nariadeniu (EÚ) 2019/2035;
                     
                  
                        b)
                     
                     
                        overí, či výsledky klinických a laboratórnych vyšetrení a vyšetrení post mortem, ktoré vykonal veterinárny lekár zariadenia so špeciálnym režimom, vylučujú akékoľvek podozrenie na choroby zo zoznamu alebo objavujúce sa choroby;
                     
                  
                        c)
                     
                     
                        overí, či v prípade podozrenia na výskyt chorôb zo zoznamu alebo objavujúcich sa chorôb prevádzkovateľ zodpovedný za zariadenie so špeciálnym režimom oznámi dané podozrenie príslušnému orgánu a zmierňuje potenciálne riziká šírenia takýchto chorôb v rámci zariadenia so špeciálnym režimom, ako aj mimo neho a
                     
                  
                        d)
                     
                     
                        vykoná audit činnosti veterinárneho lekára zariadenia so špeciálnym režimom a vykonávania a výsledkov plánu dohľadu nad chorobami, ktorý je uvedený v časti 9 bode 2 písm. a) prílohy I k delegovanému nariadeniu (EÚ) 2019/2035, a najmä overí, či sa plán dohľadu nad chorobami preskúmava a aktualizuje aspoň raz ročne v súlade s uvedenými požiadavkami.
                     
                  
         
            Článok 5
            Špecifické pravidlá pre úradné kontroly na overenie dodržiavania požiadaviek týkajúcich sa identifikácie a registrácie hovädzieho dobytka, oviec alebo kôz a pre následné opatrenia v prípade ich nedodržania
            
               1.   Úradné kontroly na overenie dodržiavania požiadaviek týkajúcich sa identifikácie a registrácie hovädzieho dobytka, oviec alebo kôz zahŕňajú inšpekcie hovädzieho dobytka, oviec alebo kôz uvedené v článku 14 písm. b) nariadenia (EÚ) 2017/625 v zariadeniach, v ktorých sa držia uvedené zvieratá, vykonávané aspoň v minimálnej frekvencii stanovenej v článku 6 vykonávacieho nariadenia (EÚ) 2022/160.
            
            
               2.   Inšpekcie uvedené v odseku 1 sa môžu kombinovať s:
               
                           a)
                        
                        
                           úradnými kontrolami uvedenými v článku 9 ods. 3 nariadenia (EÚ) 2017/625;
                        
                     
                           b)
                        
                        
                           inými úradnými kontrolami na overenie dodržiavania požiadaviek uvedených v článku 1 ods. 2 nariadenia (EÚ) 2017/625 alebo
                        
                     
                           c)
                        
                        
                           inými úradnými kontrolami, inšpekciami alebo návštevami stanovenými v pravidlách Únie.
                        
                     
            
               3.   Pri výbere zariadení, v ktorých sa má vykonať inšpekcia, príslušný orgán zohľadní v svojej analýze rizík okrem kritérií stanovených v článku 9 ods. 1 nariadenia (EÚ) 2017/625 tieto kritériá:
               
                           a)
                        
                        
                           počet zvierat v zariadení;
                        
                     
                           b)
                        
                        
                           druhy prítomných a identifikovaných zvierat v zariadení;
                        
                     
                           c)
                        
                        
                           významné zmeny v porovnaní s počtom alebo druhmi zvierat v zariadení počas posledných 5 rokov a
                        
                     
                           d)
                        
                        
                           akékoľvek ďalšie relevantné kritériá vymedzené jeho členským štátom.
                        
                     
            
               4.   Ak sa vykonáva inšpekcia uvedená v odseku 1, príslušný orgán podrobí inšpekcii všetok hovädzí dobytok a všetky ovce a kozy v tomto zariadení.
            
            
               5.   Odchylne od odseku 4, ak je počet zvierat, ktoré sa majú podrobiť inšpekcii v zariadení, vyšší ako 20, príslušný orgán môže rozhodnúť o inšpekcii reprezentatívnej vzorky uvedených zvierat, ak počet podrobených inšpekcii postačuje na zistenie 5 % prípadov nedodržania pravidiel pri stupni spoľahlivosti 95 %.
            
            
               6.   Ak sa inšpekcia uvedená v odseku 1 vykonáva na reprezentatívnej vzorke zvierat v zariadení v súlade s odsekom 5 a daná inšpekcia potvrdí nedodržanie požiadaviek týkajúcich sa identifikácie a registrácie, príslušný orgán podrobí inšpekcii všetok ostatný hovädzí dobytok a všetky ostatné ovce a kozy v zariadení.
            
            
               7.   Odchylne od odseku 6 môže príslušný orgán rozhodnúť o inšpekcii reprezentatívnej vzorky zvierat v danom zariadení, pričom zabezpečí, aby počet zvierat podrobených inšpekcii postačoval na odhad nedodržania pravidiel nad 5 % s presnosťou viac alebo menej ako 2 % pri stupni spoľahlivosti 95 %.
            
         
         
            Článok 6
            Následné opatrenia v prípade nedodržania pravidiel počas tranzitu určitého hovädzieho dobytka cez Úniu
            Ak zásielky hovädzieho dobytka, ktoré spĺňajú špecifické požiadavky na zdravie zvierat na vstup do Únie, prechádzajú cez Úniu v zmysle článku 176 ods. 1 písm. b) delegovaného nariadenia (EÚ) 2020/692 v spojení s článkom 34 ods. 1 písm. a) delegovaného nariadenia (EÚ) 2019/2124, príslušný orgán nariadi zabitie alebo usmrtenie zvierat a ich zneškodnenie ako materiál kategórie 2 uvedený v článku 9 písm. f) bode i) nariadenia (ES) č. 1069/2009 v prípade akéhokoľvek nedodržania pravidiel počas premiestňovania medzi hraničnou kontrolnou stanicou vstupu do Únie a hraničnou kontrolnou stanicou, z ktorej zásielky opúšťajú územie Únie.
         
         
            Článok 7
            Zrušenie
            Nariadenie (ES) č. 494/98 sa zrušuje.
         
         
            Článok 8
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. februára 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 95, 7.4.2017, s. 1.
         
            (2)  Nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) (Ú. v. EÚ L 84, 31.3.2016, s. 1).
         
            (3)  Delegované nariadenie Komisie (EÚ) 2019/2035 z 28. júna 2019, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o pravidlá týkajúce sa zariadení, ktoré držia suchozemské zvieratá, a liahní a vysledovateľnosti určitých držaných suchozemských zvierat a násadových vajec (Ú. v. EÚ L 314, 5.12.2019, s. 115).
         
            (4)  Delegované nariadenie Komisie (EÚ) 2020/686 zo 17. decembra 2019, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o schvaľovanie zariadení pre zárodočné produkty, požiadavky na vysledovateľnosť a na zdravie zvierat pri premiestňovaní zárodočných produktov určitých držaných suchozemských zvierat v rámci Únie (Ú. v. EÚ L 174, 3.6.2020, s. 1).
         
            (5)  Delegované nariadenie Komisie (EÚ) 2020/688 zo 17. decembra 2019, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o požiadavky na zdravie zvierat pri premiestňovaní suchozemských zvierat a násadových vajec v rámci Únie (Ú. v. EÚ L 174, 3.6.2020, s. 140).
         
            (6)  Delegované nariadenie Komisie (EÚ) 2020/990 z 28. apríla 2020, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o požiadavky na zdravie zvierat a certifikáciu v prípade premiestňovania vodných živočíchov a produktov živočíšneho pôvodu z vodných živočíchov v rámci Únie (Ú. v. EÚ L 221, 10.7.2020, s. 42).
         
            (7)  Delegované nariadenie Komisie (EÚ) 2019/2124 z 10. októbra 2019, ktorým sa dopĺňa nariadenie Európskeho parlamentu a Rady (EÚ) 2017/625, pokiaľ ide o pravidlá pre úradné kontroly zásielok zvierat a tovaru v tranzite, zásielok určených na prekládku alebo na ďalšiu prepravu cez Úniu a ktorým sa menia nariadenia Komisie (ES) č. 798/2008, (ES) č. 1251/2008, (ES) č. 119/2009, (EÚ) č. 206/2010, (EÚ) č. 605/2010, (EÚ) č. 142/2011, (EÚ) č. 28/2012, vykonávacie nariadenie Komisie (EÚ) 2016/759 a rozhodnutie Komisie 2007/777/ES (Ú. v. EÚ L 321, 12.12.2019, s. 73).
         
            (8)  Delegované nariadenie Komisie (EÚ) 2020/692 z 30. januára 2020, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o pravidlá týkajúce sa vstupu zásielok určitých zvierat, zárodočných produktov a produktov živočíšneho pôvodu do Únie a ich premiestňovania a zaobchádzania s nimi po ich vstupe do Únie (Ú. v. EÚ L 174, 3.6.2020, s. 379).
         
            (9)  Nariadenie Európskeho parlamentu a Rady (ES) č. 1069/2009 z 21. októbra 2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu a ktorým sa zrušuje nariadenie (ES) č. 1774/2002 (Ú. v. EÚ L 300, 14.11.2009, s. 1).
         
            (10)  Nariadenie Komisie (ES) č. 494/98 z 27. februára 1998 stanovujúce podrobné pravidlá vykonávania nariadenia Rady (ES) č. 820/97 v súvislosti s uplatňovaním minimálnych správnych sankcií v rámci systému identifikácie a registrácie hovädzieho dobytka (Ú. v. ES L 60, 28.2.1998, s. 78).
         
            (11)  V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, a najmä s článkom 5 ods. 4 protokolu o Írsku/Severnom Írsku v spojení s prílohou 2 k uvedenému protokolu, odkazy na členské štáty zahŕňajú na účely tohto nariadenia Spojené kráľovstvo, pokiaľ ide o Severné Írsko.
         
            (12)  Vykonávacie nariadenie Komisie (EÚ) 2022/160 z 4. februára 2022, ktorým sa stanovujú jednotné minimálne frekvencie určitých úradných kontrol na overenie dodržiavania požiadaviek Únie na zdravie zvierat v súlade s nariadením Európskeho parlamentu a Rady (EÚ) 2017/625 a ktorým sa zrušujú nariadenia (ES) č. 1082/2003 a (ES) č. 1505/2006 (Ú. v. EÚ L 26, 7.2.2022, s. 11).